Nissan wys beperkte weergawe van Qashqai(Foto: Verskaf) Die eerste kruismodel wat ek ooit onder hande gehad het, was Nissan se eerste Qashqai omtrent 12 jaar gelede, naamlik ŉ 2.0-viersilinderturbodiesel met 110 kW en ek onthou dat ek tóé al gewonder het hoekom enigiemand ŉ kruismodel sou koop – dis net ŉ luikrug met hoër vering. Spring tot in 2020 en ek moet bieg dat ek steeds presies dieselfde voel. Die Qashqai ís inderdaad gewild en mense koop dit. Die nuwe Qashqai se ontwerp is vir my werklik mooi en die stuurwiel een van die bestes tans op die mark, maar dié spesifieke Qashqai word deur sy enjin en ratkas teleurgestel. Die Nissan Qashqai 1.2T Midnite het ŉ 1.2-viersilinderturbopetrolenjin met 85 kW en 165 Nm wringkrag. Dít gepaard met ŉ palwisseltransmissie (CVT) is ŉ resep vir ŉ ramp. Ek sou sê dat dié CVT beslis een van die beter palwisselratkaste is wat ek onder hande gehad het, maar die 1.2’tjie met dié groot bakwerk sukkel om die mas op te kom. Die binneruim bied sitplek vir vyf in redelike gemak en die kattebak is teen 430 ℓ nie te versmaai nie. Verder het die binneruim ŉ sterk spesifikasievlak met klimaat- en spoedbeheer, outomatiese ligte en ruitveërs, Apple CarPlay en Android Auto. Heel goed. Aan die veiligheidskant is daar ABS met EBD, vastrap- en stabiliteitsbeheer en ses lugsakke. Dit is goed, al sou ek stry dat die vastrapbeheer met hierdie flou enjin nooit gebruik gaan word nie. Op die pad toer die Midnite sag genoeg en die rit is heel billik. Die groot spieëls bied ŉ puik aangesig van wat agter die voertuig aangaan, maar dit veroorsaak heelwat windgeraas. Dit is maklik om die Qashqai op te som. Dit is ŉ billike gesinsbuksie as verrigting nié vir jou belangrik is nie, maar sy prys is wild. ŉ Doodgewone luikrug soos VW se Golf 1.0 TSI Trendline-handrat bied dieselfde ruimte, maar ŉ baie beter rit en verrigting teen ŉ reusebesparing. As ŉ mens die kruismodel wil hê vir die grondvryhoogte, koop dan ŉ Renault Duster 4×4 óf Techroad-outo vir R120 000 minder. Die reeks lyk só: Die reeks word gedek deur ŉ 6 jaar/150 000 km-waarborg en 3 jaar/90 000 km-diensplan. Die mededinging lyk só: 5 jaar/90 000 km- diensplan 3 jaar/45 000 km- diensplan 7 jaar/200 000 km- dryfstelselwaarborg 5 jaar/90 000 km- diensplan 7 jaar/200 000 km- dryfstelselwaarborg 5 jaar/90 000 km- diensplan 6-dienste-diensplan 4 jaar/60 000 km- diensplan waarborg 6 jaar/90 000 km- diensplan 6-dienste-diensplan Ek het spesifiek hier ŉ paar mededingers – soos die Golf en die Corolla – bygevoeg wat nie regstreeks met die Qashqai meeding nie. Dáái twee karre is amper perfek, een ŉ luikrug en die ander ŉ sedan – albei vir ŉ reusebesparing teenoor die Qashqai. Indien die begroting knap is, bly die Duster my keuse. Boaan dié prysklas is die Rav4 en Kuga albei puik – maar die grootste verrassing kom by die Vitara. Die 1.4-Turbo trek puik, én dit is baie lig op brandstof – vir ŉ R54 000-besparing oor die Qashqai. In die prysklas kan ŉ mens amper enigiets koop – gaan ry hulle almal net eers.